30
Kölün kilisou fän iten ngasala seni mäla
30.1-12
Echö än Tafit köl. Echö köl fän iten apinipinin ewe imwenfel.
1 Ai Samol mi Lapalap, üpwe ingeituk, pun ka amanauaei,
nge kosap mwüt ngeni ekewe chon pälüeniei pwe repwe ämängauaei.
2 Ai Samol mi Lapalap, ai Kot,
üa siö ngonuk pwe kopwe alisiei.
Iwe, ka apöchökülaei.
3 Ai Samol mi Lapalap, ka angeeitä seni peias.
Üa fetal ngeni ewe lenien sotup,
nge en ka amanauaei.
4 Oupwe kölün mwareiti ewe Samol mi Lapalap,
ämi nöün kewe chon pin.
Oupwe chechemeni Ewe mi Pin o kilisou ngeni.
5 Pun a mochomoch fansoun an song,
nge an kirikiröch a wor lon unusen fansoun manauen eman aramas.
Lepwin a fis kechü,
nge lesosor a fis pwapwa.
6 Lupwen üa nom lon nükünüköch, üa apasa,
“Üsap fokun mwökütüküt.”
7 Ren om kirikiröch, ai Samol mi Lapalap,
ka anükücharaei usun eu chuk mi pöchökül.
Nge lupwen ka amona mesom seniei,
üa fokun niuokus.
8 Ai Samol mi Lapalap, üa siö ngonuk.
Üa tüngor ngonuk pwe kopwe alisiei.
9 “Met sokun win kopwe angei, are üpwe mäla
o tolong lon peias?
Ifa usun, chon mäla repwe tongeni mwareituk?
Ifa usun, repwe tongeni apworausa usun om allükülük?
10 Ai Samol mi Lapalap, kopwe aüselingaei o ümöümöch ngeniei.
Ai Samol mi Lapalap, kopwe alisiei.”
11 Iwe, ka awili ai ngüngüres ngeni pwörük,
ka pwiliti seniei üfei üföüfen letipeta
o aüföüfa ngeniei pwapwa.
12 Üpwe fokun mwareituk,
nge üsap fanafanala.
Ai Samol mi Lapalap, ai Kot,
üpwe kilisou ngonuk tori feilfeilachök.