2
1 Oupwe ettiki rappwa lon Sion,
oupwe asilesil me won ewe chukun Kot mi Pin usun ewe feiengau epwe war.
Oupwe chechech, ämi aramasen Juta meinisin,
pun ränin ewe Samol mi Lapalap a war.
2 Ei rän epwe eu ränin rochopwak me toputop,
pwal eu ränin kuchuchu me rochokich.
Iwe, eu mwicheichen pwiin lifichimas mi fokun pöchökül
epwe pwölüela ekewe chuk usun chök rochokichin pwin.
Ei esap fis seni me lomlom,
esap pwal fis ren ekewe täppin aramas repwap up lon kan fansoun mwach.
3 Ekkei epwe akom mwer, nge ngetengeten ekkei epwe ngetetä me mürir.
Iwe, ewe fanü a usun chök ewe tanipin Eten, lupwen resamwo tori,
nge lupwen ra towu seni, a usun chök eu fanüapö.
Iwe, mettoch meinisin ra tala rer.
4 Iwe, lapalaper a usun chök lapalapen oris,
ra pwal müttir usun chök orisin maun.
5 Ar mwetemwet won ungen ekewe chuk
a usun chök chopuchopun woken
me ngetengeten ekkei, lupwen a ngeteri fetilipwas.
Ra tettel usun telin sounfiu mi pwora, lupwen ra feila ngeni maun. ✡
6 Iwe, lupwen aramas ra küneer, ra fokun rükö,
nge won meser a wopwechepwechela ren ar niuokus.
7 Ra fiu usun chök sounfiu,
ra pwal töta won tit usun chök chon sile maun.
Ra fetal wenewen lon tettelir,
nge resap riki seni.
8 Iwe, resap etietifengen,
pun eman me eman a chök fetal lon alan.
Esap wor och pisekin maun a tongeni apetiir.
9 Ra mweteta won ewe telinimw,
ra sä won ekewe tit
o tötä won ekewe imw,
ra pwal tolong lon ekewe asammwacho usun chök chon solä.
10 Iwe, fanüfan me läng ra chechech, lupwen ra feito.
Akkar me maram ra rochola,
nge fü kana resap chüen tin. ✡
11 Iwe, ewe Samol mi Lapalap a kökkö fän leüömong me mwen an mwichen sounfiu.
Ewer, an mwich a fokun watte,
nge iteiter mi aleasochisi an kapas ra pwora.
Iwe, ränin ewe Samol mi Lapalap a fokun eniwokus.
Iö a tongeni pwäk le nonom lon? ✡
Än Kot ümöümöch
2.12-27
12 Iwe, ewe Samol mi Lapalap a apasa,
“Iei otun oupwe kul ngeniei seni unusen letipemi
fän echikefel, fän kechü me ngüngüres.
13 Ousap chök kamwei üfemi, nge oupwe letipeta lon lelukemi.”
Oupwe kul ngeni ewe Samol mi Lapalap ämi we Kot,
pun a eäni kirikiröch me chen.
A songomang o tongotam,
a pwal siwili an ekiekin afeiengaua aramas.
14 Eli ewe Samol mi Lapalap ämi we Kot epwe siwili an ekiek
o afeiöchükemi ren chomong uän ämi irä.
Mürin, oua tongeni eäni asoren mongö me asoren ün ngeni.
15 Oupwe ettiki rappwa lon Sion.
Oupwe apini eu rän pwe oupwe echikefel lon,
oupwe pwal körifengeni ekewe aramas pwe epwe wor eu mwich mi pin.
16 Oupwe achufengeni ekewe aramas o apiniir.
Oupwe amwichafengeni ekewe ätemirit
o achufengeni ekewe semirit
me ekewe mönükol.
Iwe, pwal ekewe mi apwüpwülüfö
repwe towu seni rumwer o feito.
17 Iwe, ekewe souasor mi angang ngeni ewe Samol mi Lapalap repwe ütä lefilen kengkangen ewe imwenfel me ewe rongen asor o kechü.
Iwe, repwe apasa, “Äm Samol mi Lapalap, kopwe achika noum aramas, nge kosap mwüt ngeniir pwe repwe tolong lon itengau me esit me ren chon ekewe mwü.
Pwota chon ekewe mwü repwe apasa, ‘Ifa i chök ar we Kot?’ ”
18 Mürin, ewe Samol mi Lapalap epwe ekimongei fanüan
o tongei nöün aramas.
19 Iwe, epwe üreniir,
“Iei üpwe ngenikemi wiich,
wain me apüra seni föün olif
tori epwe ku ngenikemi.
Ousap chüen küna itengau me lein chon ekewe mwü.
20 Iwe, üpwe atowu me leimi ekewe pwiin lifichimas seni efeng
o asürela toau lon fanüapö,
pwe ekewe mi akom repwe mäla lon ewe Setin Mäla mi nom ötiu,
nge ekewe mi kukumwir repwe mäla lon ewe matau watte mi nom lotou.
Iwe, pwongauen inisir epwe pwonotä.
Üpwe aroserela pokiten ar kewe föför ra föriir.”
21 Ewe fanü epwe öchsefäl
o ämärätä sokopaten irä mi ua,
pun ewe Samol mi Lapalap a föri mettoch mi amwarar.
22 Ousap niuokus, ämi mönün ewe fanü,
pun fetilin lon ewe fanü
epwe arauarau,
ekewe irä repwe ua,
ewe irä fiik me irän wain repwe pwal uamong.
23 Oupwe mwänek, ämi aramasen Sion,
oupwe pwapwa ren mine ewe Samol mi Lapalap ämi we Kot a föri.
A fang ngenikemi üttomong
o apüngätiu womi ütten lefen
me ütten leres usun chök me mwan.
24 Iwe, ekewe lenien wichiwich umwun wiich repwe ur ren föün wiich,
nge ekewe lenien üchüch repwe ur ren wain me apüra seni föün olif.
25 “Iwe, üpwe aliwini ngenikemi mine ekewe lifichimas mi äsfeil,
ekewe mi mwetemwet o kata,
pwal mine ekewe muunen lifichimas ra eni lon ekewe ier.
Ir nei mwichen sounfiu mi chomong üa tinato remi.
26 Iwe, oupwe mongö mongö mi chomong pwe oupwe möt.
Oupwe pwal mwareiti iten ewe Samol mi Lapalap ämi we Kot,
a föri mettoch mi amwarar ngenikemi.
Nge nei aramas resap chüen tosefälilong lon itengau me säw.
27 Iwe, ämi chon Israel, oupwe silei pwe ngang üa nom leimi,
oupwe pwal silei pwe ngang ewe Samol mi Lapalap ämi we Kot,
nge esap wor eman lüki.
Iwe, nei aramas resap chüen tosefälilong lon itengau me säw.”
Kot epwe fangala Ngünün ngeni aramas
2.28-32
28 “Mürin, epwe war ewe fansoun pwe üpwe tinato Ngüni won aramas meinisin.
Nöümi mwän me fefin repwe osuni,
ekewe chinlap mwän me leimi repwe eäni tan,
nge nöümi alüal epwe wor künaer.
29 Lon ena fansoun üpwe pwal tinato Ngüni
won chon angang mwän me chon angang fefin.
30 Iwe, üpwe awarato manaman
won läng pwal won fanüfan,
cha me ekkei, pwal kuchun ötüöt.
31 Akkar epwe rochola,
nge maram epwe wiliti cha
mwen epwe war ränin ewe Samol mi Lapalap, ewe rän mi lap o eniwokus. ✡
32 Iwe, epwe fis pwe iö epwe köri iten ewe Samol mi Lapalap epwe manau.
Pun won ewe chuk Sion pwal lon Jerusalem repwe nom chokewe mi sü seni feiengau,
usun ewe Samol mi Lapalap a apasa.
Nge me lein ekewe mi chüen manau epwe wor chokewe ewe Samol mi
Lapalap a afiliir.” ✡
✡ 2:5 Pwär 9.7-9 ✡ 2:10 Pwär 8.12 ✡ 2:11 Pwär 6.17 ✡ 2:31 Mat 24.29; Mark 13.24-25; Luk 21.25; Pwär 6.12-13 ✡ 2:32 Föf 2.17-21; Rom 10.13